На основу члана 48. Статута Фудбалског савеза Србије, *(*Службени лист ФСС „Фудбал“, ванредни бр. 18/2017 и 7/2019), Одбор за хитна питања ФС Србије, на седници одржаној 24.7.2020. године, донео је

 **П Р А В И Л Н И К**

 **О ИЗДАВАЊУ ДОЗВОЛЕ ЗА РАД И СТАТУСУ ТРЕНЕРА**

**I - ОПШТЕ ОДРЕДБЕ**

 **Члан 1.**

Правилник о издавању дозволе за рад и статусу тренера (*у даљем тексту*: *Правилник)* садржи услове под којима се издају дозволе за рад и регулишу обавезе клубова и тренера на поштовању Правилника о стручном раду ФСС и склапању уговора по обрасцу који у основним начелима утврђује Стручно - струковна организација фудбалских тренера Фудбалског савеза Србије *(у даљем тексту: ОФТ ФСС)* уз сагласност Заједнице фудбалских клубова Супер и Прве лиге Србије.

**II – ИЗДАВАЊЕ ДОЗВОЛА ЗА РАД - ОБАВЕЗЕ ФУДБАЛСКИХ КЛУБОВА**

 **Члан 2.**

Фудбалски клубови (*у даљем тексту: клуб)* свих рангова такмичења Фудбалског савеза Србије (*у даљем тексту: ФСС)* или територијалних савеза, морају поседовати дозволе за рад за ангажоване тенере.

Дозволе за рад тренера, верификује / издаје административна Комисија ОФТ ФСС *(у даљем тексту: Комисија)* за клубове рангова такмичења ФСС, или надлежна Комисија ОФТ за клубове рангова такмичења територијалних савеза по одредбама овог Правилника.

Клуб не може ангажовати тренера који не поседује тренерску диплому/ сертификат и лиценцу издату од стране Центра за едукацију фудбалских тренера ФС Србије, предвиђену Правилником о стручном раду ФСС и поред тога, тренерску исправу за тренере аматерских секција ОФТ територијалних савеза издату од матичне организације фудбалских тренера.

 **Члан 3.**

Дозвола за рад тренера и спортских руководилаца (спортски/технички директор, директор омладинске школе – академије) се издаје само на захтев клуба, који ангажује тренере и спортске руководиоце пре почетка сваке такмичарске сезоне или ако дође до промене тренера у току такмичарске сезоне.

За клубове рангова такмичења, који су у информационом систему ФСС КОМЕТ (информациони систем базе података ФСС), дозволе се аплицирају од стране клуба, а верификују од стране Комисије ОФТ ФСС, путем поменутог информационог система најкасније 7 (седам) дана пре почетка првенства.

За клубове осталих рангова такмичења који нису у ФСС КОМЕТ систему, дозволе за рад тренера се издају на писмени захтев клуба, надлежној Комисији ОФТ, најксније 7(седам) дана пре почетка првенства.

 **Члан 4.**

Приликом апликације / верификације дозвола за рад, надлежне комисије као и клубови свих рангова такмичења ФСС и територијалних савеза, су обавезни да се придржавају Правилника о стручном раду ФСС и овог Правилника у целости, када је реч о издавању дозволе за рад, статусу, квалификационој структури и броју тренера.

У Правилнику о стручном раду дефинисана је квалификациона структура и минимум броја тренера у стручном штабу у зависности од ранга такмичења. Уколико клуб жели, може захтевати и допуну дозволе за рад тренера у стручном штабу, чија квалификација може бити један степен ниже у односу на шефа стручног штаба или специјалистичка квалификација (тренер голмана, тренер физичке припреме).

 **Члан 5.**

Одлуком Извршног одбора ОФТ ФСС, може се издати дозвола за рад, тренеру са посебним заслугама у професији и минулим радом у еквивалентним ранговима такмичења за које се од стране клуба дозвола за рад аплицира иако по

Правилнику о стручном раду ФСС, тренер не поседује потребну диплому/лиценцу.

Одлуком надлежне комисије ОФТ, може се издати дозвола за рад тренера, са ограниченим роком трајања, до испуњавања постављених обавеза клубу или тренеру, са роком од стране Комисије, након чега се издаје трајна или повлачи привремена дозвола.

Све поменуте обавезе клубова, састоје се у начину и обавези презентирања одређених докумената и поштовања Правилника о стручном раду ФСС, као и статусу тренера дефинисаном овим Правилником.

Клубови су обавезни да почну такмичарску сезону са тренерима који имају прописане дипломе/лиценце издате од Центра за едукацију тренера ФСС, или дозволу са ограниченим временским трајањем, издату од стране ОФТ ФСС, уз потврду Центра за едукацију тренера ФСС, да је дотични тренер започео едукацију одређеног нивоа, потребног да води тим у такмичењу предвиђеног ранга.

Дозвола за рад са ограниченим трајањем, из става 3. издаје се на период, који одговара периоду трајања програма ецукације за одређени ниво и не може се након истека тог рока продужавати.

 **Члан 6.**

Клуб који не испуни све одредбе овог Правилника и Правилника о стручном раду ФСС, а не изда му се или не верификује дозвола за рад тренера или спортског руководиоца, сноси последице по одредбама Дисциплинског правилника ФСС.

**III – ИЗДАВАЊЕ ДОЗВОЛА ЗА РАД - ОБАВЕЗЕ ФУДБАЛСКИХ ТРЕНЕРА**

 **Члан 7.**

Тренери клубова I, II професионалног ранга такмичења ФСС, морају бити чланови секције ПРО ОФТ ФСС.

Тренери клубова аматерских рангова такмичења, морају бити чланови аматерских секција својих матичних ОФТ територијалних савеза,према месту пребивалишта.

Чланарина тренера, ПРО и аматерских секција ОФТ ФСС, се плаћа до месеца фебруара за текућу годину, само у својој матичној ОФТ, у висини и по условима предвиђеним одлуком Извршног одбора ФСС.

Сукцесивно плаћена чланарина за такмичарске сезоне – године, од момента ступања на снагу овог Правилника, као и правилника стручно-струковне организације фудбалских тренера ФСС, представља један од услова приликом апликације/верификације, издавања дозволе за рад од стране надлежне Комисије ОФТ.

 **Члан 8.**

 Тренери клубова у свим ранговима такмичења, су дужни да по Закону о спорту, обаве лекарски преглед у надлежним установама и доставе потврду о способности вршења функције фудбалског тренера не старије од 6 (шест) месеци, што представља један од услова приликом апликације/верификације, издавања дозволе за рад од стране надлежне комисије ОФТ.

 **Члан 9.**

У свим ранговима такмичења ФСС и територијалних савеза, представник клуба не може бити тренер који је добио дозволу за рад у тој такмичарској сезони, а тренер са издатом дозволом за рад, не може бити представник клуба на првенственим и куп утакмицама.

 У свим ранговима такмичења ФСС и територијалних савеза, тренер који је добио дозволу за рад за такмичарску сезону не може бити делегат на утакмицама свих рангова такмичења.

 **Члан 10.**

Тренери са издатом дозволом за рад у I, II, рангу такмичења ФСС, као и III рангу такмичења територијалних ФС, не могу као играчи наступати за сениорски тим клуба на првенственим и куп утакмицама.

* + III и нижим ранговима такмичења, регистрован играч који наступа за први тим може добити дозволу за рад и као тренер у истом клубу, ако тренира једну од млађих категоријаиако поседује диплому / лиценцу по важећим прописима.

Уз дозволу територијалне ОФТ, у IV и нижим ранговима такмичења, тренери који имају одговарајућу диплому/лиценцу, могу наступати и као играчи својих сениорских тимова.

 **Члан 11.**

Тренер који не испуни све одредбе овог Правилника, Правилника о стручном раду ФСС и Правилника стручно – струковне организације фудбалских тренера ФСС или правилника ОФТ надлежних савеза, сноси последице по одредбама Дисциплинског правилника ФСС.

Против тренера члана ОФТ, који не поштује кодекс професије ОФТ ФСС, може се иницирати покретање дисциплинског поступка, од стране надлежног органа ОФТ, пред Дисциплинском комисијом ФСС.

**IV - ИЗДАВАЊЕ ДОЗВОЛЕ ЗА РАД ТРЕНЕРА**

 **Члан 12.**

Захтев за издавање дозволе за рад тренера могу подносити само клубови који ангажују тренере, у року и на начин предвиђеном у члану 3. овог Правилника.

Приликом апликације у КОМЕТ информационом систему, за издавање

дозвола за рад тренера ПРО секције ОФТ ФСС, клубови I, II ранга такмичења ФСС и омладинске / кадетске лиге ФСС, су дужни да приложе следећу документацију :

1. Професионални уговор између клуба и тренера по јединственом обрасцу, оверен, потписан и верификован у надлежном ФС, а по Закону о спорту, оверен код јавног бележника*,*
2. Фотокопију лиценце, или потврду Центра за едукацију ФСС, о започетом курсу едукације,
3. Потврду лекарског прегледа о способности за рад тренера, издате у надлежним установама, која не може бити старија од 6 (шест) месеци,
4. Потврду о уплаћеној чланарини тренера секције ПРО ОФТ ФСС,
5. Потврду о уплаћеној такси за дозволу за рад тренера.

 Приликом захтева за издавање дозвола за рад тренера аматерских секција ОФТ, клубови III и нижих рангова такмичења, који нису или ће приступити КОМЕТ информационом систему, по налогу надлежних органа ФСС, а које воде територијални савези, као и аматерских такмичења /женске и футсал лиге/ које води ФСС, су дужни да приложе следећу документацију :

1. Захтев за издавање дозволе за рад тренера,
2. Тренерску легитимацију (не може фотокопија)
* Са овереном чланарином секције аматерских тренера за текућу годину,
* уписаном тренерском дипломом/сертификатом и
* овереним лекарским прегледом, који не може бити старији од 6(шест)

 месеци,

1. Фотокопију лиценце, или потврду Центра за едукацију ФСС о започетом курсу едукације,
2. Потврду о уплаћеној такси за издавање дозволе за рад тренера,

Извшни одбор ФСС, одлучује о износу таксе за издавање дозвола за рад тренера, у зависности од категорије и ранга такмичења клубова.

Износ таксе за издавање дозвола за рад, може се повећати за сваки поновљени захтев за издавање дозволе за рад тренера у току једне такмичарске сезоне, што такође утврђује Извршни одбор ФСС.

 **Члан 13.**

Комисије могу захтевати да клуб и тренер поднесу и друге доказе уколико процене да је то неопходно, као и да изврши проверу веродостојности приложених докумената или затраже допуну документације.

Тренерима којима је истекла валидност лиценце, Комисије, могу издати привремену дозволу за рад, са ограниченим роком, до првог термина семинара за продужење валидности лиценце.

 **Члан 14.**

Комисије признају само оне дипломе / лиценце, које су тренери стекли школујући се у Центру за едукацију тренера ФСС, по програмима УЕФА – ФСС или одговарајућих установа у иностранству уз обавезу, да Центар за едукацију тренера ФСС нострификује дипломе и потврди лиценцирање.

 **Члан 15.**

Дозвола за рад тренера се издаје само за једну такмичарску сезону.

* + току једне такмичарске сезоне тренер може добити дозволу за рад највише за два клуба у истом рангу такмичења.

Тренер истовремено не може добити дозволу за рад у два клуба нити за две селекције различитих узрасних категорија играча у једном клубу.

 **Члан 16.**

По окончању или у току једне такмичарске сезоне I, II ранга такмичења (Супер лига и Прва лига Србије), клуб може затражити дозволу за рад другог тренера (шефа стручног штаба или асистента) од Комисије, у смислу члана 15. овог Правилника, само под условом да је :

* уговор клуба и дотадашњег тренера истекао уз доказ о измирењу свих

обавеза (потврда о поравнању потраживања),

* споразумно раскинут уговор клуба и дотадашњег тренера оверен код јавног

бележника уз доказ о измирењу свих обавеза (потврда о поравнању потраживања),

* или ако је уговор једнострано раскинут од стране клуба или дотадашњег

тренера, те да је покренут поступак код Арбитражног суда ФСС од стране клуба или тренера.

* или ако је у протекoм периоду, по одлуци Арбитражног суда, дотадашњи

тренер добио спор, доказ о измирењу обавеза клуба (потврда о измирењу потраживања).

У случају да ови услови нису испуњени, Комисија неће узети у обзир захтев

за издавање дозволе за рад за новог тренера, а писмено ће обавестити директора или комесара за такмичење, дотични клуб или тренера и дисциплински суд ФСС, како би се против клуба или тренера покренуо дисциплински поступак.

 **Члан 17.**

У I и II рангу такмичења (Супер лига и Прва лига ФСС), уколико у току такмичарске сезоне дође до раскида уговора између клуба и шефа стручног штаба, привремену дозволу по аутоматизму (највише до 2 такмичарске утакмице), има тренер асистент, који поседују прописану UEFA A лиценцу и већ верификовану дозволу за рад у својству тренера асистента.

Клуб у даљем поступку захтева од Комисије, дозволу за рад за новог шефа стручног штаба, како је прецизирано овим Правилником.

На основу одредабе овог Правилника, члан 16. клуб је дужан да затражи дозволу за рад за новог шефа стручног штаба како не би сносио последице у складу са пропозицијама такмичења и Дисциплинског правилника ФСС.

На утакмицама III и нижих рангова такмичења, привремено највише до две првенстевне или куп утакмице дозвољено је да први тим води тренер асистент или тренер клуба, са најмање једном лиценцом нижег степена звања потребног за тај ранг такмичења.

**V - ОРГАН ЗА ИЗДАВАЊЕ ДОЗВОЛЕ ЗА РАД ТРЕНЕРА**

 **Члан 18.**

Дозволу за рад издаје надлежна комисија. Чланове Комисије именује

Извршни одбор ОФТ ФСС или извршни одбор ОФТ надлежног територијалног савеза.

 **Члан 19.**

Верификацију докумената, поднетих уз захтев клуба, за издавање дозвола за рад тренера обавља Комисија.

За клубове Супер лиге и Прве лиге ФСС, верификацију дозволе за рад кроз КОМЕТ информациони систем, у име Комисије, врши надлежна функција (секретар или задужени члан Комисије) ОФТ ФСС.

За клубове Супер лиге и Прве лиге Србије за жене, Прве Футсал лиге Србије и Омладинске, Кадетске лиге ФСС одобрену дозволу за рад тренера верификује председник Комисије ОФТ ФСС, или секретар ОФТ ФСС, на основу записника Комисије.

За клубове српских лига, зона и нижих степена такмичења дозволу за рад тренера потписује представник Комисије ОФТ територијалних савеза.

**VI - КОНТРОЛА ДОЗВОЛА ЗА РАД ТРЕНЕРА**

 **Члан 20.**

Шеф стручног штаба и тренери асистенти клубова I и II ранга такмичења, омладинске / кадетске лиге ФСС на првенственим и куп утакмицама морају обавезно носити ознаке (идентификационе картице), које издаје Заједница фудбалских клубова Супер и Прве лиге Србије и ОФТ ФСС. Идентификационе картице означавају у ком се својвству, тренери којима је дозвола издата и остала званична лица клуба, налазе у техничком простору.

У осталим лигама, ранговима такмичења, идентификација тренера у техничком простору се врши презентацијом тренерске књижице

 **Члан 21.**

На првенственим и куп утакмицама контролу дозвола за рад тренера у клубовима обавезно обавља делегат на основу овог Правилника.

 Делегат је дужан да све неправилности унесе у записник утакмице.

 **Члан 22.**

Надлежна Комисија ОФТ, води евиденцију верификованих - издатих или повучених дозвола за рад тренера по клубовима и по категоријама - узрастима играча у клубу.

Комисија је обавезна да пре почетка или у току такмичења писаним путем обавестити директора лиге или комесара за такмичење, и Дисциплинску комисију ФСС, на клубове којима нису издате, или су повучене дозволе за рад тренера, како би се покренуо дисциплински поступак.

 **Члан 23.**

У случају одбијања издавања дозволе за рад тренера од стране Комисије, подносилац захтева (клуб*)* има право жалбе Извршном одбору ОФТ ФСС.

 **Члан 24.**

Тренер који је коначном одлуком надлежног органа искључен из ОФТ не може добити дозволу за рад.

**VII - ТАКСА ЗА ИЗДАВАЊЕ ДОЗВОЛЕ ЗА РАД ТРЕНЕРА**

 **Члан 25.**

Висина таксе, као и услове плаћања за издавање дозволе за рад тренера свих рангова такмичења, на предлог ОФТ ФСС, доноси Извршни одбор ФСС.

Такса за издавање дозвола за рад тренера клубова Супер лиге и Прве лиге ФСС уплаћује се на рачун ФСС.

Такса за издавање дозвола за рад тренерима у осталим такмичењима које води ФСС (омладинској / кадетској лиги, Супер лиги и Првој лиги за жене, Футсал лиги), уплаћује се на рачун ФСС по одлуци Извршног одбора ФСС.

Висина таксе за српске лиге, зоне и ниже степене такмичења, уплаћује се на рачун надлежнихних савеза који воде одговарајуће такмичење.

**VIII – ДИПЛОМЕ/СЕРТИФИКАТИ - ЛИЦЕНЦЕ ТРЕНЕРА**

 **Члан 26.**

**UEFA** дипломе / лиценце :

* UEFA PRO,
* UEFA A,
* UEFA B,
* UEFA C,
* UEFA B GK,
* UEFA A GK,
* UEFA Youth B,
* UEFA A Elite Youth,
* UEFA B Futsal,

Национални **ФСС** сертификати / лиценце :

* ФСС ПРО,
* ФСС А
* ФСС Б,
* ФСС Ц,
* ФСС Д,
* ФСС Футсал,
* ФСС Тренер голмана,
* ФСС Тренер Физичке припреме,
* ФСС Менаџмент ПРО клуба

 Потребни ниво едукације за рад у клубу, статус и функцију тренера одређеног ранга такмичења, дефинисан је у Правилнику о стручном раду ФСС.

**IX - СТАТУС ТРЕНЕРА**

 **Члан 27.**

Тренери који обављају дужност у клубовима имају права, обевезе и одговорности у складу са, законом, прописима клубова и фудбалске организације и уговором о професионалном раду, који тренер са правима из Закона о раду закључује са клубом.

 **Члан 28.**

 У статусном смислу тренери могу бити: професионалци или аматери.

Тренер професионалац је тренер који са клубом закључује уговор и остварује право из професионалног односа *(право по основу пензионог,* *инвалидског и здравственог осигурања),* а члан је професионалне секције ОФТ ФСС.

Тренер аматер је тренер који са клубом може закључити уговор о стручном ангажовању тренера и оверава га у матичном фудбалском савезу, а члан је секције аматера ОФТ територијалног савеза*.*

**X - УГОВОР О ПРОФЕСИОНАЛНОМ РАДУ**

 **Члан 29.**

Уговор о професионалном раду се обавезно закључује између клуба и тренера са правима из радног односа. и оверава се код јавног бележника. Обавезан број тренера у клубу се утврђује Правилником о стручном раду, као и одговарајућим правилницима о лиценцирању клубова.

 **Члан 30.**

* Супер лиги и Првој лиги Србије, клубови морају имати закључене професионалне уговоре са тренерима.
* омладинској и кадетској лиги ФСС, клубови морају имати закључене професионалне уговоре са тренерима.

 Уговори се, по правилу, закључују у прелазном року, или током такмичења у случају да дође до раскида уговора једне од уговорних страна (клуб, тренер) и ступају на снагу даном потписивања. Минимално трајање уговора је период од дана његовог закључења до краја такмичарске сезоне, а најдуже трајање уговора је 4 (четири) године.

 **Члан 31.**

Типски Уговор о професионалном раду сачињава ОФТ ФСС, усваја Извршни одбор ФСС и објављује се у Службеном листу ФСС „Фудбал“.

 **Члан 32.**

Уговори о професионалном раду се верификују у надлежном фудбалском савезу*,* по овери јавног бележника, у 4 /четири/ примерка од којих по један припада клубу, тренеру, надлежном фудбалском савезу, јавном бележнику.

Обавеза клуба је да важећи уговор са тренером, постави у КОМЕТ (информациони систем ФСС) приликом апликације дозволе за рад тренера.

Уговори се споразумно раскидају, споразумом овереним код јавног бележника, а верификују у надлежном фудбалском савезу и постављају у КОМЕТ (информациони систем ФСС) приликом апликације дозволе за рад другог тренера .

Ако је уговор између тренера и клуба једнострано раскинут вољом једне од уговорних страна и не дође до споразума, оштећена уговорна страна мора покренути поступак пред Арбитражним судом ФСС (у року прелазног периода у коме клуб може водити тренер асистент, од 2 такмичарске утакмице), што ће се узети у обзир приликом апликације клуба за издавање дозволе за рад новом тренеру.

У случају да оштећена страна не покрене поступак пред Арбитражним судом ФСС у року из става 4. овог члана, у сврху издавања дозволе за рад новог тренера Комисија ће сматрати и поступити, као у случају споразума.

 **Члан 33.**

Уговор о професионалном раду престаје да важи: протеком времена на који је закључен, споразумним раскидом уговорних страна, једностраним раскидом уговора једне од уговорних страна, оглашавањем уговора ништавим, као и у свим другим случајевима предвиђеним законом када престају сви правни послови.

**XI – ДИСЦИПЛИНСКЕ МЕРЕ**

 **Члан 34.**

 Уколико се на званичној утакмици, међу пријављеним службеним лицима клуба, не налази минимум прописаног броја и квалификационе структуре тренера по Правилнику о стручном раду ФСС, који поседују одговарајуће дозволе за рад тренера, клуб ће се казнити по одредбама Дисциплинског правилника ФСС.

 Дисциплински поступак се покреће, по службеној дужности, на основу извештаја делегата утакмице и пријаве директора лиге или комесара за такмичење.

 **Члан 35.**

Непоштовање одредби овог Правилника, Правилника о стручном раду ФСС и других аката и одлука ФСС и ОФТ, из ове области, за последицу поред дисциплинских, има и такмичарску одговорност по одредбама Дисциплинског правилника и пропозиција такмичења.

 **Члан 36.**

 У смислу чл. 34.и 35. овог Правилника дисциплинској одговорности подлежу клубови, тренери, као званични представници клубова

**XII - НАДЛЕЖНИ ЗА РЕШАВАЊЕ СПОРОВА ИЗМЕЂУ КЛУБА И ТРЕНЕРА**

 **Члан 37.**

За спорове између клубова и тренера са професионалним уговором, надлежан је Арбитражни суд ФСС у складу са одредбама одговарајућих правилника.

 **Члан 38.**

Сва друга питања, неопходна за рад и одлучивање, уређују се Правилником о раду Арбитражног суда ФСС.

 Арбитражни суд ФСС одлучује о захтевима под условом да није протекло више од две године од догађаја који је довео до спора.

Одлука Арбитражног суда ФСС је коначна.

 **Члан 39.**

За спорове између клубова и тренера са аматерским статусом, надлежне су комисије територијалних савеза у складу са одредбама одговарајућих правилника.

 **Члан 40.**

Клуб је дужан најкасније седам дана пре почетка такмичарске сезоне да ФСС достави свој правилник којим се регулишу дисциплински прекршаји и дисциплинска одговорност тренера и правилник о награђивању, као и све њихове касније измене и допуне у року од осам дана од дана доношења.

Неизвршавање обавеза из става 1. овог члана подлеже дисциплинској одговорности клуба и одговорних особа према одредбама Дисциплинског правилника ФСС.

**XIV - ПРЕЛАЗНЕ ОДРЕДБЕ**

 **Члан 41.**

За примену чланова овог Правилника тумачење даје Извршни одбор ОФТ ФСС, а коначну одлуку доноси Извршни одбор ФСС.

 **Члан 42.**

Ступањем на снагу овог Правилника престаје да важи Правилник о дозволи за рад – лиценци тренера *(*Службени лист ФСС „Фудбал“, ванредни бр. 3/2013 и 2/I/2018*)*.

 **Члан 43.**

Овај Правилник ступа на снагу осмог дана од дана објављивања у Службеном листу ФСС „Фудбал“.

ПРЕДСЕДНИК

 **Славиша КОКЕЗА**